Document ID: /roh_data/filtered/fineweb-2-filterrobots_roh.jsonl.gz/51496

Parts da la lescha per cumbatter la pandemia da corona duajan valair pli ditg che la fin da l'onn current. La raschun è il svilup intschert. Perquai ha il Cussegl federal decis da far la dumonda per ina prolungaziun al parlament, probabel per 1 onn – quai sco mesira preventiva. Intgins puncts da la lescha pudessan ins duvrar anc pli ditg.
I sa tracta da mesiras en ils secturs sanadad, protecziun dals lavurants e las lavurantas, sport e cultura. Enfin la fin d'october vul il Cussegl federal elavurar il messadi.
Pertge prolungar?
La basa legala per il certificat da Covid (Artitgel 6a) è bain en vigur enfin la fin dal 2022 e betg pertutgada da la decisiun. Ma ils blers auters puncts da la lescha, valan be fin la fin dal 2021. Cun prolungar la lescha da Covid-19 per in onn, vul il Cussegl federal garantir ch'ns haja vinavant enta maun ils instruments necessaris per cumbatter la pandemia, en cas che quella cuzzass pli ditg.
Cunter la lescha da Covid han ins gia duas giadas fatg il referendum. Ils 28 da november decidan las votantas ed ils votants per la segunda giada davart il project.